La villa de Grau va acoyer d'equí a poco la mayor biblioteca catalana del Estáu -ensin contar les que yá existen en Catalunya- gracies a un conveniu ente la Fundación Aula de les Metáfores, que preside'l poeta Fernando Beltrán y dirixe'l profesor Leopoldo Sánchez Torre, y l'Institut Ramon Llull, dependiente de la Generalitat.    La Biblioteca Catalana -nome que va recibir la donación de llibros  que va facer el Institut Ramón Llull (l'equivalente al Institutu Cervantes nel ámbitu de la lliteratura catalana)- va instalase nel espaciu del Aula de les Metáfores, asitiada na Casa la Cultura de la villa moscona, y supón, según palabres de Fernando Beltrán -que fala d'esti equipamientu nuevu nuna entrevista que va salir publicada'l vienres que vien en LES NOTICIES-, «un honor y un arguyu que falen d'una tierra abierta a otres cultures».    La creación de la Biblioteca Catalana supón l'actividá  más importante del Aula de les Metáfores dende que, a primeros d'esti añu, se convirtiera en Fundación col oxetivu facer más amañosos los trámites necesarios pa dar continuidá a una programación que vien siendo constante dende'l so nacimientu y qu'hasta la fecha traxo a Asturies llectures d'autores tan estremaos como Ángel González, Luis Alberto de Cuenca, Antonio Gamoneda, Luis Eduardo Aute, Víctor Manuel o Jaume Subirana.